Når pensionskasser investerer medlemmernes penge, skal de ikke bare sikre, at der kommer et fornuftigt afkast. De skal også sikre sig, at investeringerne er både socialt og miljømæssigt bæredygtige.

Det mener i hvert fald Alternativet, der ønsker, at regeringen skal ændre på loven om finansielle virksomheders bestemmelser.

– Hvorfor fremsætter i det her forslag?

»Fordi pensionskasserne skal være med til at sikre, at vi som samfund bevæger os i en bæredygtig retning. Og det kan vi jo se, at der også er rigtig mange af medlemmerne i pensionskasserne, der ønsker,« siger Josephine Fock, der er finans- og integrationsordfører hos Alternativet.

Læs også: ’Vi arbejder for klimaet, men garanterer ikke frasalg af kulinvesteringer’

»Et andet argument er økonomisk. Det bliver økonomisk set bedre og bedre at investere i grøn teknologi, mens det bliver stadig mindre attraktivt at investere i fossile brændsler. Det er den udvikling, vi gerne vil være med til at presse frem med vores beslutningsforslag,« siger finansordføreren.

Dialog med branchen

– Det lyder rigtig flot, men hvordan skal man afgøre, hvad der er socialt og miljømæssigt bæredygtigt?

»Man kan sikre det miljømæssige ved at undgå at investere i fossile brændsler. Det sociale handler om at undgå eksempelvis børnearbejde.«

– Men hvad med landbruget eller bilindustrien. Skal man så ikke investere i den?

»Vi fremsætter i første omgang beslutningsforslaget, og så må vi derefter sammen finde ud af, hvordan det skal udmøntes. Derfor skal vi gå i dialog med branchen om, hvordan vi håndterer det.«

»Det, der er vigtigt, er, at pensionskasserne forpligtes til at investere bæredygtigt.«

Læs også: Danske investeringer i Vestsahara forlænger Marokkos besættelse

– Har I et flertal i Folketinget?

»Det tror jeg ikke, desværre. Det vil vi arbejde for, og det bliver nok svært.«

»Men det skal ikke forhindre os i at fremsætte beslutningsforslaget,« afslutter Josephine Fock, finansordfører hos Alternativet.